मैथिली आ नेपाली साहित्यक विविध विधा पर कलम चलाबऽ बला विनीत ठाकुरक बहुआयामिक साहित्यिक व्यक्तित्व प्रखर रुपेँ अग्रसारित भऽ रहल छन्हि । मैथिली लिपि-भाषाक प्रबर्धन आ प्रचार-प्रसार हेतु व्यग्र व्यक्तित्वक रुप मे परिचित छथिए, आब हुनक व्यक्तित्व 'जापान सँ आयातीत साहित्य हाइकु' स्रष्टाक रुप मे सेहो आगू बढि़ रहल छन्हि । कवि विनीतजी मैथिली-नेपाली दुनु साहित्यक बीच सेतुक रुप मे कार्य करिते छथि आ आब ओ हाइकु संग्रह 'वसुन्धरा'क प्रकाशन कऽ जापान सँ आयातीत साहित्यक विधा "हाइकु' के माध्यम सँ पाठक लोकनिक समक्ष नव विधाक स्रष्टाक रुप मे सेहो प्रस्तुत भेलाह अछि जे खुशीक बात अछि । अपन माटि-पानि सँ जुड़ल संस्कृति, प्रकृति, वेशभूषा, खान-पान, रीति-रिवाज, खेत-खरिहान आदि के अपन कथा-कविता-गीत-निबन्ध जन्य आलेख मे विशेष स्थान देवाक कारणें नेपाल सरकारक तरफ सँ कवि विनीतजी राष्ट्रपतिद्वारा 'जन सेवा श्री सम्मान' सँ सम्मानित भेलाह अछि तसर्थ हुनका हार्दिक बधाई आ साधुवाद । 